KOMMISSIONENS FORORDNING (EF) Nr. 2583/95 af 3. november 1995 om ændring af forordning (EØF) nr. 2814/90 om gennemførelsesbestemmelser for så vidt angår definitionen af lam, der opfedes til tunge slagtekroppe

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 3013/89 af 25. september 1989 om den fælles markedsordning for fåre- og gedekød (1), senest ændret ved forordning (EF) nr. 1265/95 (2), særlig artikel 5, stk. 9, og artikel 28,

under henvisning til Rådets forordning (EØF) nr. 3901/89 af 12. december 1989 om fastlæggelse af definitionen af lam, der opfedes til tunge slagtekroppe (3), senest ændret ved forordning (EF) nr. 1266/95 (4), særlig artikel 1, stk. 2, og

ud fra følgende betragtninger:

Ved Kommissionens forordning (EØF) nr. 2814/90 (5), senest ændret ved forordning (EF) nr. 2134/95 (6), blev der fastsat gennemførelsesbestemmelser for så vidt angår definitionen af lam, der opfedes til tunge slagtekroppe; for at forenkle administrationen bør der fastsættes bestemmelser, der tager hensyn til produktionscyklerne i de enkelte medlemsstater, om antal, størrelse og periode, i hvilken producenterne kan indgive særlige erklæringer til de kompetente myndigheder om, at de har til hensigt at opfede flokke af lam;

for at harmonisere datoerne for præmieansøgninger fra producenter, som er omfattet af den undtagelse, der er fastsat i artikel 1, stk. 1, andet afsnit, i forordning (EØF) nr. 3901/89 med hensyn til lam af særlige racer i bestemte geografiske områder, bør indholdet af og tidspunktet for indgivelse af en særlig erklæring til det formål fastlægges nærmere, idet der tages hensyn til behovet for passende kontrol; der bør fastsættes bestemmelser om kontrolforanstaltninger og sanktioner i tilfælde af særlige erklæringer med urigtige oplysninger;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fåre- og Gedekød -

UDSTEDT FØLGENDE FORORDNING:

Artikel 1

I forordning (EØF) nr. 2814/90 foretages følgende ændringer:

1) Artikel 1, stk. 1, tredje afsnit, affattes således:

»Medlemsstaterne kan kræve, at denne særlige erklæring vedrører et mindsteantal lam pr. flok, der overgår til opfedning i en given periode mellem den 15. november forud for begyndelsen af det produktionsår, for hvilket erklæringen forelægges, og den 14. november efter, der fastlægges nærmere af den enkelte medlemsstat under hensyn til den produktionscyklus, der gælder på dens område. Medlemsstaterne kan også fastsætte et mindste antal særlige erklæringer, der kan antages fra en enkelt producent.«

2) I artikel 2, stk. 1, indsættes:

»Medlemsstater, hvor opfedning af lam normalt først begynder efter produktionsårets begyndelse, kan dog beslutte, at præmieansøgninger skal indgives i løbet af en given periode mellem den 1. november forud for produktionsårets begyndelse og den 31. marts efter. Producenten skal i så fald senest den dag, hvor læmningen begynder, forelægge de kompetente myndigheder en særlig erklæring med de oplysninger, der er anført i stk. 1, første, andet og tredje led. Der henvises til erklæringen i præmieansøgningen for det produktionsår, for hvilket erklæringen indgives.

De kompetente myndigheder, som udpeges af medlemsstaterne, kontrollerer de særlige erklæringer. Kontrollen omfatter inspektion på læmningsstedet for mindst 10 % af de producenter, der indgiver erklæringer i et givet produktionsår. Hvis en producent oplyser, at mere end 40 % af hans moderfår læmmer uden for den periode, hvor lammene skal holdes i besætningen, træffer de kompetente myndigheder dog foranstaltninger til at sikre, at 50 % af inspektionerne finder sted uden for den pågældende periode.«

3) Artikel 2, stk. 2, sidste afsnit, affattes således:

»Konstaterer den kompetente myndighed, at en særlig erklæring eller en præmieansøgning, der indgives i henhold til stk. 1, med forsæt eller som følge af grov uagtsomhed indeholder urigtige oplysninger, fortaber den pågældende producent også retten til den præmie, der er omhandlet i artikel 5, stk. 3, i forordning (EØF) nr. 3013/89, for det produktionsår, for hvilket den urigtige erklæring blev indgivet.«

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes for præmieansøgninger, der indgives for produktionsåret 1996 ff.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. november 1995.

På Kommissionens vegne

Franz FISCHLER

Medlem af Kommissionen

(1) EFT nr. L 289 af 7. 10. 1989, s. 1.

(2) EFT nr. L 123 af 3. 6. 1995, s. 1.

(3) EFT nr. L 375 af 23. 12. 1989, s. 4.

(4) EFT nr. L 123 af 3. 6. 1995, s. 3.

(5) EFT nr. L 268 af 29. 9. 1990, s. 35.

(6) EFT nr. L 214 af 7. 9. 1995, s. 12.